上運使蘇大卿十六韻
作者：許及之
朝代：宋

paragraphs: 當代推先正，斯文倚廢興。
表章逢聖主，衣鉢見孫曾。
操履渾圭璧，行藏動準繩。
太羹元薄味，積水自增冰。
洛誦傳瑰墨，雞林織寶繒。
六卿聊率屬，三事即延登。
一自雙星出，重煩四牡乘。
周知民疾苦，密訪吏賢能。
已見江西化，都爲道院稱。
夷塗終妥帖，揆路始飛騰。
後進思親炙，今吾有服膺。
百年能幾見，一語願師承。
令弩方危脫，公堂許驟升。
暗中慙摸索，胸次漫崚嶒。
末俗惟同調，初心只自憎。
可能憐鷽鷃，隨意亦鯤鵬。